*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 16ης Σεπτεμβρίου 1985

για την παροχή έγκρισης στα κράτη μέλη να παρατείνουν ή να ανανεώσουν σιωπηρά ορισμένες εμπορικές συμφωνίες που έχουν συνάψει με τρίτες χώρες

(85/430/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ομοιομορφίας των συμφωνιών των σχετικών με τις εμπορικές σχέσεις των κρατών μελών με τις τρίτες χώρες και τη διαπραγμάτευση των κοινοτικών συμφωνιών (1), και ιδίως το άρθρο 3,

την πρόταση της Επιτροπής,

Εκτιμώντας:

ότι, για τις αναφερόμενες στο παράρτημα συμφωνίες και πρωτόκολλα, η δυνατότητα παράτασης ή σιωπηρής ανανέωσης μετά τη μεταβατική περίδο παρασχέθηκε τελευταία με την απόφαση 84/492/ΕΟΚ του Συμβουλίου (2)·

ότι τα ενδιαφερόμενα κράτη μέλη ζήτησαν την έγκριση να παρατείνουν ή ανανεώσουν αυτές τις συμφωνίες για την αποφυγή μιας διακοπής στις συμβατικές τους εμπορικές σχέσεις με τις ενδιαφερόμενες τρίτες χώρες·

ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες αποτελούν πλέον αντικείμενο κοινοτικών συμφωνιών· ότι, υπό τις συνθήκες αυτές, πρόκειται για άδεια διατήρησης των εθνικών συμφωνιών μόνο για τομείς μη καλυπτόμενους από κοινοτικές συμφωνίες· ότι, εξάλλου, η έγκριση αυτή δεν θίγει την υποχρέωση των κρατών μελών να αποφύγουν και, κατά περίπτωση, να εξαλείψουν κάθε ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·

ότι, επιπλέον, οι διατάξεις των συμφωνιών που μπορούν να παραταθούν ή να ανανεωθούν σιωπηρά δεν πρέπει να προκαλέσουν εμπόδιο, κατά την οικεία χρονική περίοδο, στη θέση σ' εφαρμογή της κοινής εμπορικής πολιτικής·

ότι τα ενδιαφερόμενα κράτη μέλη δήλωσαν, ότι η παράταση ή σιωπηρή ανανέωση των συμφωνιών αυτών δεν είναι τέτοιας φύσεως ώστε να εμποδίσουν την έναρξη των κοινοτικών διαπραγματεύσεων με τις ενδιαφερόμενες τρίτες χώρες και τη μεταφορά των εμπορικών τμημάτων των συμφωνιών αυτών στις κοινοτικές συμφωνίες, ούτε να εμποδίσουν, κατά την εν λόγω περίοδο, τη θέσπιση αναγκαίων μέτρων για τη συμπλήτωση της ομοιομορφίας των καθεστώτων εισαγωγής των κρατών μελών·

ότι στο τέλος των διαβουλεύσεων που προβλέπονται στο άρθρο 2 της απόφασης 69/494/ΕΟΚ διαπιστώθηκε, όπως το επιβεβαιώνουν οι παραπάνω δηλώσεις των ενδιαφερομένων κρατών μελών, ότι οι διατάξεις των συμφωνιών που μπορούν να παραταθούν ή να ανανεωθούν δεν προκαλούν εμπόδιο κατά την οικεία χρονική περίοδο για τη θέση σε εφαρμογή της κοινής εμπορικής πολιτικής·

ότι, υπό αυτές τις συνθήκες, οι συμφωνίες αυτές μπορούν να παραταθούν ή να ανανεωθούν σιωπηρά για περιορισμένη χρονική περίοδο· ότι, όσον αφορά ειδικότερα τη συμφωνία Γαλλίας-Ισπανίας της 27ης Νοεμβρίου 1963, η παράταση ή σιωπηρή ανανέωση περιορίζεται μέχρι 31 Δεκεμβρίου 1985 λόγω της προσχώρησης του Βασιλείου της Ισπανίας στην Ευρωπαϊκή Οικονομική Κοινότητα την 1η Ιανουαρίου 1986,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι εμπορικές συμφωνίες και τα πρωτόκολλα, που έχουν συναφθεί από τα κράτη μέλη με τρίτες χώρες και που απαριθμούνται στο παράρτημα, μπορούν, μέχρι την ημερομηνία που ορίζεται για κάθε μία από αυτές, να παραταθούν ή ανανεωθούν σιωπηρά, για τους τομείς που δεν καλύπτονται από συμφωνίες μεταξύ της Κοινότητας και των εν λόγω τρίτων χωρών και εφόσν οι διατάξεις τους δεν συγκρούονται με τις υφιστάμενες κοινές πολιτικές.

Άρθρο 2

Η παρούσα απόφαση απευθύνεται στα κράτη μέλη.

Λουξεμβούργο, 16 Σεπτεμβρίου 1985.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. L 326 της 20. 12. 1969, σ. 39.

(2) ΕΕ αριθ. L 274 της 17. 10. 1984, σ. 18.